Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Iisraeli peaminister Benjamin Netanyahu teatas,
et Jeruusalemma Raudmüüri doktriin on võti Iisraeli lõimumiseks regiooni.
USA välisminister Antony Blinken aga hoiatas, et Iisraeli terroritõrje
Läänekaldal Judea, Samaaria ja Jordani oru aladel
takistab Aabrahami lepete laiendamist selles järgus.
USA rahvusliku julgeoleku nõunik Jake Sullivan
kurtis Iisraeli ametivennale Tzachi Hanegbi’le Iisraeli lekkeid,
mis viitavad Washington’i ja Teheran’i peatsele tuumaleppele.
Jeruusalemm peab jätkuvalt kinni oma Raudmüüri doktriinist,
kasvatades Iisraeli vägesid, mis aitab ilmselt tugevdada
rahvuslikku julgeolekut ja stabiilsust regioonis.
Kõnes ohvitseride kursuse lõputseremoonial kordas peaminister
Benjamin Netanyahu, et tugev võim
suunab sisuliselt juudiriigi endisi vaenlasi viimaks rahukätt ulatama.
1923. a. koostas Žabotinski Raudmüüri doktriini,
mis mõjutas kõikide tulevaste Iisraeli valitsuste kaitsedoktriini tänaseni.
Žabotinski ei allunud meelepetteile.
Ta mõistis meie vaenlaste verivaenu meie rahva riikluse taastamise vastu
ning teadis, et riik pole kunagi kingitus.
Peame hoopis selle nimel võitlema ja pingutama.
Raudmüüri põhimõte on meie vastus vaenlastele.
Meie olemasolu on tagatud vaid kindla, relvis ja kohaneva kaitsekilbi taga.
Ainult tänu Raudmüürile, sh meie jõule,
tuleb õnnistus, ja meie vaenlased lepivad meie olemasoluga.
Raudmüüri doktriini viljad on üpris ilmsed.
Neid näeb igal sammul: maa edeneb, tornid tõusevad taevasse,
on näha teid ja ronge, ja Negevi kõrb õitseb.
Netanyahu kinnitas veel, et nn Raudmüüri doktriin
viis sisuliselt Iisraeli rahulepetele
Jordaania, Egiptuse ja Aabrahami leppe sõlminud maadega.
Iisraeli sõjatehnika üleolek
on kogu Lähis-Idas süvendanud üldist mõistmist,
et juudiriik ei kao kuhugi,
ja annab ühtlasi Iisraelile
avarad võimalused tulla toime lakkamatute muutustega regioonis.
Tõestame oma vaenlastele pea iga päev, et oleme täis otsustavust
muuta jõudude võrrandit terroriühingute ja muude vaenlastega.
Tegime seda operatsioonides, nt
Müüride Valvurid, mil paiskasime Hamas'i 10 a. ajas tagasi,
Kilp ja Nool, milles kõrvaldasime Islamidžihaadi juhid,
ja nädal tagasi Jenin’i lähistel,
mil ründasime droonidega terrorirakku, mis oli sooritamas rünnakut.
Lööme vaenlasi jätkuvalt! Oleme jätkuvalt võidukad, teie abiga!
Meie juhtmõte on täiesti selge:
Kes üritab meile kurja teha, ei pääse purustavast vastulöögist.
Kahjustame kõiki, kes püüavad meid kahjustada, ja võidame neid.
Ükski terrorist ega nende läkitaja ei pääse kauaks peitu.
Meie väed küünivad sügavale terroristide pessa ja ründavad neid.
Meie võrrandi muutmise poliitika on asjakohane ja kohaldatav ka laiemalt.
Kes otsustab meid proovile panna,
olgu Iisraelis või mujal, tõmbab endale hukatuse.
Me ei kõhkle kasutamast jõudu, ja kui vaja, ründame vaenlase jõukeskust.
Ehkki Iisrael ei kõhkle
kasutamast oma sõjalisi tugevusi tõusva terrorilaine ees,
eriti kogu Jordani oru, Judea ja Samaaria ulatuses,
kus konkreetsete luurehinnangute järgi tegeleb korratuse õhutamisega Iraan,
on USA koos kasvava hulga suurriikidega hoiatanud Iisraeli
selle terroritõrje tagajärgede eest.
Mh rõhutas USA välisminister Antony Blinken
välissuhete nõukogu küsimuste-vastuste sessioonil,
et Iisraeli sõjaline operatsioon takistab Aabrahami lepete laienemist.
Oleme öelnud oma sõpradele ja liitlastele Iisraelis,
et kui nende tagahoovis põleb, siis on palju raskem, kui mitte võimatu,
tugevdada olemasolevaid leppeid ja ka laiendada neid mh Saudi Araabiale.
Ja just eile ütlesin seda oma Iisraeli ametivennale.
Olen seda öelnud mitmel korral peaministrile.
Ka pole selline asjakäik,
vähemalt minu kui Iisraeli lähima sõbra ja liitlase hinnangul,
sugugi Iisraeli huvides,
kuna raskendab nii lepete sõlmimist kui süvendamist
ja omab ka tegelikke tagajärgi, kui - vaid üks näide -
Iisrael peaks saama endale kaela -
teadlikult või kogemata -
Läänekalda 3 miljonit palestiinlast ja üle 500 000 asuniku.
Kuidas mõjutaks see ressursside, sh julgeolekuressursside, paigutamist,
mida Iisraelil peaks ju jaguma ka Gaza, Liibanoni, Iraani tarvis?
Nii ei tuleks ju välja.
Seega, mõlemas mõõtmes ...
ja peale selle on veel palestiina rahva tuleviku küsimus,
millest me väga hoolime,
ja usume endiselt kindlalt, et kaks riiki on õige suund.
Nii kättesaamatu kui see ka ei näi,
on tavaliselt ülioluline vähemalt anda lootust rahvale, kel on vaid pisku,
ja vahepeal vähemalt püüda parandada nende elu päev-päevalt.
Töötame selle kallal!
Meil on olnud ... oleme toonud kokku inimesi -
araablasi, iisraellasi, palestiinlasi -
Aqaba’s, Sharm el-Sheikh’is, et püüda leida teed edasi -
esmalt muidugi leevendada mõningaid pingeid,
et kumbki pool hoiduks sammudest, mis valavad vaid õli tulle.
See on protsess; meil on olnud veidi edu,
eriti pühade - ülestõusmis-, paasa- ja ramadanipühade ajal.
Nüüd aga on astutud samme - sh asunduste osas -
mis viivad vastassuunda.
Hoolimata Iisraeli-Palestiina konfliktiga seotud ilmsetest raskustest
ja selle mõjudest lõimumisele Lähis-Idas laiemalt
toonitas minister Blinken,
et nii Jeruusalemm kui Riyadh soovivad sõlmida suhteid.
Nii Saudi Araabial kui Iisraelil on muidugi huvi suhteid sõlmida.
See on uskumatult raske, keeruline, ei saa juhtuda üleöö,
kuid samas reaalne võimalus, mille kallal töötame,
sest, nagu olete viidanud,
nii saudid kui iisraellased ootavad meilt erilise osa etendamist selles.
Teeme selleks palju tööd!
Ja, nagu ütlesin, on see raske, kuid kindlasti võimalik tee.
Washington’i esidiplomaat,
kes andis ülevaate Biden’i valitsuse välispoliitilisest lähenemisest,
käsitles veel USA poliitikat
Iraani Islamivabariigi ja eriti selle tuumakava suhtes.
Oleme algusest saati uskunud kaht asja.
Meil on tahe, millest president Biden kõvasti kinni peab,
et Iraan ei saaks tuumarelva.
Samuti usume, et diplomaatia on tõhusaim viis selle saavutamiseks -
kõige kestlikum ja tõhusam.
Nii oleme seda teed käinud.
Mõtlesime, kas saaksime naasta Iraani tuumaleppe, nn JCPOA,
mõlemapoolse täitmise juurde.
Ja oleme teinud hea tahte sammu,
tehes tihedat koostööd meie Euroopa partneritega,
ja ses suhtes ka Hiina ja Venemaaga,
kuniks see tundus võimalik.
Iraan aga ei suutnud või ei tahtnud teha, mida vaja,
et asuda taas kohustusi täitma.
Vastupidiselt ringlevaile teateile, sh Jeruusalemma, Washington’i, Euroopa
ja isegi Teheran’i juhtivametnike kinnitustele, väitis minister Blinken,
et tulemas pole ühtki lepet Iraani tuumakava piiramiseks.
Seega pole tulemas mingit lepet,
ehkki oleme valmis uurima diplomaatilisi teid.
Ja samas oleme kasvatanud oma heidutusjõudu,
ja oleme teinud selleks tihedat koostööd partneritega regioonis,
samuti võtnud jätkuvalt väga mitmeid meetmeid,
et tõrjuda Iraani väärkäitumist eri aladel.
Ent lepet tulemas pole.
Arvan, et Iraan otsustab ise astuda või siis mitte astuda samme,
mis teravdavad pingeid mitte üksnes meiega, vaid ka teiste riikidega.
Eks nende tegudest selgub.
Tuleb märkida, et USA eitab endiselt väiteid
peatsest tuumaleppest Iraaniga.
Eile õhtul avaldati teade, kus öeldi,
et USA rahvusliku julgeoleku nõunik Jake Sullivan
avaldas viimatises telefonikõnes
Iisraeli rahvusliku julgeoleku nõuniku Tzachi Hanegbi’ga
pettumust peaminister Benjamin Netanyahu äsjaste märkuste üle
võimaliku leppe kohta USA ja Iraani vahel.
Sullivan olevat ka kaevanud, et ajakirjandusele lekitatud teave
peatsest leppest USA ja Iraani vahel on ebatäpne.
Tänan vaatamast TV7 Iisraeli Uudised!
Kui meie saated on teile õnnistuseks
ja te soovite toetada TV7 Iisraeli haru töö jätkamist siin Jeruusalemmas,
mis põhineb eranditult annetustel,
võite teha annetuse meie võrgulehel www.tv7israelnews.com.
Paluge ka meie tagakiusatud usuvendade-õdede eest üle ilma,
samuti rahu Jeruusalemmale ja päästet Iisraelile!
Olen Jonathan Hessen. Soovin õnnistud õhtut!
Kui Jumal lubab, näeme jälle homme samal ajal.
Tõlge: Sulev Kivastik